
Ugod Község Önkormányzat Képviselő-testületének 2/2014. (II. 25.) önkormányzati rendelete

az Ugodi Közös Önkormányzati Hivatalban foglalkoztatott köztisztviselők számára biztosított juttatásokról és támogatásokról szóló 1/2013. (II.25.) önkormányzati rendelet módosításával egységes szerkezetben
Ugod Község Önkormányzat Képviselő-testülete a közszolgálati tisztviselőkről szóló 2011. évi CXCIX. törvény (a továbbiakban: Kttv.) 234. (3) – (4) bekezdésében és 237. §-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el.

1. § (1) E rendelet hatálya az Ugodi Közös Önkormányzati Hivatalban (a továbbiakban: Hivatal) közszolgálati jogviszonyban álló köztisztviselőkre terjed ki.

(2) A részmunkaidőben foglalkoztatott köztisztviselőket e rendeletben szabályozott jogosultságok munkaidő arányosan illetik meg.

(3) A 4. §-ban foglalt rendelkezéseket a polgármesterre és a foglalkoztatási jogviszonyban álló alpolgármesterre is alkalmazni kell.

(4) A polgármestert megillető juttatások feltételei tekintetében a Közszolgálati Szabályzat rendelkezései az irányadók. Az alpolgármesterek esetében a juttatások elbírálása tekintetében a polgármester jogosult döntést hozni.
2. §  (1) A Kttv. 234. § (3) bekezdése alapján a Képviselő-testület a felsőfokú, valamint a középfokú végzettségű köztisztviselők részére illetménykiegészítést állapít meg.

(2) Az illetménykiegészítés mértéke 2014. évben egységesen az alapilletmény 20 %-a.

(3) A képviselő-testület a (2) bekezdés szerinti illetménykiegészítés mértékét minden évben a költségvetési rendeletben szabályozza.

3. § (1) A köztisztviselő részére az önkormányzat az alábbi szociális, jóléti, kulturális és kegyeleti juttatásokat, és támogatásokat biztosítja:

a) illetményelőleg

b) képzési, továbbképzési támogatás

c) rendkívüli szociális támogatás

d) albérleti díj hozzájárulás

e) kegyeleti gondoskodás, támogatás

(2) A juttatások és támogatások fedezetéül szolgáló, az önkormányzat éves költségvetésében biztosított keretösszeget a Közszolgálati Szabályzatban foglaltak szerint kell felhasználni.

4. § (1) A köztisztviselő átmeneti anyagi gondjai enyhítése érdekében, kérelemre, illetményelőlegben részesíthető.

(2) Az illetményelőlegre egyénenként évente legfeljebb az illetményalap hatszorosának megfelelő összeg használható fel.

5. § (1) A képzési és továbbképzési támogatás éves mértékét a Képviselő-testület az éves költségvetésében határozza meg.

(2) A köztisztviselő részére a tanulmányai folytatásához a támogatás tanulmányi szerződés alapján biztosítható.

6. § A köztisztviselő megélhetését veszélyeztetető rendkívüli élethelyzet esetén rendkívüli szociális támogatásban részesíthető.
7. § Köztisztviselő kérelmére albérleti hozzájárulás adható, amely az igénybevevő adóköteles jövedelmét növeli, a sávos adózás mellett nyugdíj- és egészségbiztosítási járulékot és munkavállalói járulékot is kell fizetnie.

8. § (1) A jegyző a közszolgálat halottjává nyilváníthatja azt az elhunyt köztisztviselőt, illetőleg a Hivatalból nyugállományba vonult elhunyt köztisztviselőt, aki feladatait átlag feletti eredménnyel látta el és jelentősen hozzájárult a Hivatal eredményes működéséhez.

(2) Az önkormányzat a temetés költségét egyedi döntéssel részben vagy egészben átvállalhatja. 

(3) Temetési segély adható a köztisztviselőnek a polgári törvénykönyvről szóló 1959. évi IV. törvény 685. §-ában felsorolt közeli hozzátartozója halála esetén.

(4) A temetési segély összege a mindenkori illetményalap 200%-ig terjedhet, amelynek kifizetését a jegyző engedélyezi.

Záró rendelkezések

9. § Ez a rendelet 2014. február 25-én lép hatályba, de rendelkezéseit 2014. január 1. napjától kell alkalmazni.

Ugod, 2014. január 31.

Vörös Tibor
Horváth Mária

polgármester
jegyző

Kihirdetve: 2014. február 25.

Horváth Mária

jegyző

